google/wiki40b huggingface dataset:
Jacobine Rye

Familie

Hun var datter av oberstløytnant Hans Jacob Rye (1816–96; av Rye (slekt)) og Hanna Hermana Balthazara Krag (1841–67). Mora var av militærslekta Krag. Hennes yngre bror var generalmajor Johan Henrik Rye (1864–1944).

Liv og virke

Jacobine Rye vokste opp på nedre Tanberg gård i Modum.
Fra 1883 jobbet hun som lærer på døveskolen til Hedevig Rosing (1827–1913) i Kristiania.  I 1893 meldte hun overgang til folkeskolen, der hun hadde klasser med såkalt «tilbakestående» barn. Hun ledet etterhvert en institusjon som ble kalt Oslo kommunale særskole.
I 1912 var hun en av initiativtagerne til «Norske kvinders indsamling til forsvaret», og ble valgt til nestformann i arbeidskomiteen som organiserte innsamlingen av midler til de norske militære myndigheter. Som forsvarsaktivist mottok hun i 1914 mottok Kongens fortjenstmedalje i gull for sitt virke.
På Ryes initiativ ble det i 1915 startet egen undervisning for tunghørte barn i Kristiania. Undervisningen fant sted på Ila skole, og Rye ble bestyrer for dette skoletilbudet. Hun utviklet selv undervisningsopplegget, og utarbeidet plansjer for lærerne som skulle lære barna god uttale. Etter et studieopphold i København i 1917 stiftet Rye foreningen «Tunghørtes Vel», som skulle ivareta de tunghørtes interesser. Foreningen skiftet senere navn til «Norges Hørselsvern», og er i dag kjent som Hørselshemmedes Landsforbund. I 1918 utga hun en veiledning kalt Taleundervisning som hjelpemiddel for lærerne ved særskolen. Rye påtok seg etter hvert selv å undervise kvinnene som skulle være barnas lærere. Rye samlet selv inn 20 000 kroner for å finansiere opprettelsen av «Statens skole for talelidende», den senere Granhaug offentlige skole.
Rye pensjonerte seg fra skoleverket i 1926, etter å ha nådd pensjonsalderen. Fra da av viet hun all sin tid til forsvarssaken. Hun fikk i 1928 i gang forbundet Norske kvinners frivillige verneplikt, som i 1945 ble omdøpt til Norges Lotteforbund. I denne organisasjonen var hun selv formann frem til hun i 1935 selv ønsket å tre tilbake. Hun ble da utnevnt til forbundet ærespresident. For dette fikk hun i 1935 St. Olavs Orden.
Rye ønsket å bidra til å støtte den norske marinen, og med det som formål stiftet hun i 1936 «Forsvarsklubben av 1936».
Hun døde i 1939.
A Modern Thelma

Handling

Sir Phillip reiser til Norge for å rømme unna London-sosietetens overfladiskhet. Han forelsker seg i den norske kvinnen Thelma. Mens Philip en dag klatrer i fjellet, prøver den rike og skruppelløse Mr. Dyceworthy å forføre henne. Philip kommer tilbake tidsnok til å få reddet sin kjære. De gifter seg med hverandre, og han tar med seg Thelma til London. Etter at hun har blitt introdusert for den øvre sosieteten, begynner en sjalu eks-kjæreste av Philip å spre rykter om at han er utro. Thelma tror ukritisk på disse historiene og er overbevist om at ektemannen ikke er bedre enn Dyceworthy. Hun vender tilbake til Norge - alene. Phillip reiser imidlertid etter hustruen og blir forsonet med henne etter å ha bevist at alle ryktene var usanne.

Bevaringsstatus

Filmen regnes som tapt.
Rocher-de-Grand-Mère-demningen

Rocher-de-Grand-Mère-demningen er en demning med et vannkraftverk i Saint-Maurice-elva i Québec, Canada. Det har en installert total vannkrafteffekt på  230 MW, fordelt på 6 generatorer. Vannfallet (hydraulic head) er på 24,3 meter. Anlegget stod ferdig konstruert i 2004. Dette anlegget magasinerer ikke opp noe reservoar, men er et såkalt elvekraftverk (run-of-river).
Andreas Sommer

Andreas Sommer var en amatørpilot fra Østerrike som fløy en Cessna 150 fra Ivalo i Finland og langt inn på Kola-halvøya i Russland før han landet på Høybuktmoen i Kirkenes den 28. mai 1988, nøyaktig ett år ettar at Mathias Rust hadde gjort det samme «karstykket» men landet da på Den røde plass i Moskva.
Hendelsen skapte mye diplomatisk virksomhet fordi mange trodde at flygningen hadde noe med et møte mellom Ronald Reagan og Mikhail Gorbatsjov å gjøre. Flyruta avdekket også svake punkt i luftforsvaret på Kola-halvøya.
Sommer bodde og arbeidet som bussjåfør i Hamburg i 1988.
Cristhian Stuani

Landslaget

Han ble tatt ut til Fotball-VM 2014 i Brasil .
Han ble tatt ut i Uruguays tropp til VM i fotball 2018 i Russland.
Balzac og den lille kinesiske syersken

Balzac og den lille kinesiske syersken er en roman av Dai Sijie, som ble publisert i fransk originalspråk i 2000 «Balzac et la petite tailleuse chinoise»  og senere oversett til en rekke språk, og dessuten filmatisert i 2002 (Xiao cai feng). Boken er tildels selvbiografisk. Rammen er kulturrevolusjonens Kina, da unge studenter og tidligere rødegardister ble sendt ut på landsbygda for å lære av massene, som det het.
Fylkesvei 618 (Rogaland)

Fylkesvei 618 (Fv618) i Rogaland gikk mellom Nord-Talgje og Helgøy kai  i Finnøy kommune.
Veien var 1,3 km lang, den har blitt del av Fylkesvei 611 (Rogaland).
Høyholmen

Høyholmen ligger i Austertana i Tana. Dette er en del av området som utgjør Norges lengste sandstrand. Høyholmen har 7 km av denne stranda.
Holme er egentlig en misvisende betegnelse, da Høyholmen går ut fra fastlandet, som en halvøy. Høyholmen er et kjent sted for fugletittere.
III: Folket bak nordavind

III: Folket bak nordavind er et musikkalbum utgitt av Tungtvann i 2004
Dyfjorden (Lebesby)

Dyfjorden er en fjordarm av Laksefjorden på sørvestsiden av Nordkinnhalvøya i Lebesby kommune i Finnmark. Fjorden strekker seg en kilometer nordover til Dyfjordbotn i enden av fjorden.
Fjorden har innløp mellom Dyfjordneset i vest og Brenngamklubben i øst. Bygden Dyfjord ligger på vestsiden av fjorden. Fylkesvei 241 går langs begge sider av fjorden.
Arnicabreen

Arnicabreen er en 2 km lang og 1 km² stor isbre på Spitsbergen, Svalbard, mellom øvre Adventdalen og Isfjorden i det nordlige Nordenskiöld Land. Isbreen graver seg radialt ut fra fjellmassivet med Lusitaniafjellet (927 m) og Valmuetoppen (891 m), øst for Longyearbyen og nord for fjellet Skolten. Arnicabreen går sørover og fører foran seg drøyt 50 meter med morenemasser ned mot Arnicadalen som munner rett ut i Adventdalen vis-à-vis Skolten.
Arnicabreen har sitt navn etter blomsten arnica som vokser her.
Georges Bizet

Bakgrunn

Bizet ble født i Paris  26 rue de la Tour d'Auvergne.  Han ble registrert under navnet Alexandre-César-Léopold Bizet, men ble døpt Georges Bizet og ble kjent under sistnevnte navn. Han ble innskrevet i musikkonservatoriet i Paris fjorten dager før sin tiårsdag.

Musikerkarriere

Hans første symfoni, Symfoni i C-dur, ble skrevet da han var sytten, som en studentoppgave. Det ser ut til at Bizet fullstendig glemte symfonien, og den ble ikke oppdaget igjen før i 1935, i konservatoriets arkiv. Opp til den første fremførelsen av symfonien, ble den umiddelbart hyllet som et mesterverk av en junior og et velkomment tillegg til repertoaret fra den tidlige romantiske perioden. Det er et interessant verk, og dessuten fenomenalt til å være skrevet av en sytten år gammel gutt, og symfonien er verd å legges merke til på grunn av at den er forbløffende stilistisk lik musikken til Franz Schubert, hvis verker praktisk talt var ukjent i Paris på den tiden, muligens med unntak av noen få av hans sanger. Hans andre symfoni, "Roma", ble ikke fullført.
I 1857 førte iscenesettingen av enakteroperetten Le docteur Miracle til at han vant en andel av en premie gitt av Jacques Offenbach. Han vant også musikkomposisjonstipendiumet til Prix de Rome, en forutsetning som skulle føre til at han studerte i Roma i tre år. Her ble hans talent utviklet mens han skrev verker så som operaen Don Procopio. Ser man bort ifra perioden i Roma, levde Bizet i Parisområdet hele livet.
Hans mor døde kort etter at han vendte tilbake til Paris. Her komponerte han operaen Les pêcheurs de perles (Perlefiskerne) for Theatre-Lyrique i 1863 og skrev også på denne tiden operaen La jolie fille de Perth, samt de populære L'Arlésienne-suitene som opprinnelig ble laget som scenemusikk for et skuespill, og Jeux d'enfants (Barneleker) for piano.
Han komponerte også den romantiske operaen Djamileh som ofte er sett på som en forløper til Carmen fra 1875. Den sistnevnte operaen er Bizets mest kjente verk og er basert på romanen med samme tittel som er skrevet i 1846 av Prosper Mérimée. Bizet komponerte tittelrollen for en mezzosopran.
Carmen ble ikke godt mottatt i begynnelsen, men fikk etterhvert ros fra velkjente samtidige komponister som Claude Debussy, Camille Saint-Saëns og Pjotr Tsjajkovskij.
Bergens Idrettskrets

Bergens Idrettskrets er et tidligere organisasjonsledd i Norges Idrettsforbund.
Bergens Distriktslag for Idrett ble stiftet 23. april 1919.
Distriktslaget dannet sammen med lagene fra Arbeidernes Idrettsforbund Bergens Idrettskrets i 1945.
Kretsen ble slått sammen med Hordaland Idrettskrets i 1968.
Airspeed Oxford

Konstruksjon og utvikling

Airspeed Oxford var en militær utvikling av en av fabrikkens tidligere modeller; et sivilt 8-seters fly Airspeed AS.6 Envoy. Den første prototypen fløy 19. juni 1937. Den var utstyrt med dreibart kanontårn. Kanontårnet ble fjernet på senere versjoner, da Oxford etter hvert  hovedsakelig ble brukt til opplæring av piloter, navigatører og telegrafister. 
Flyet var i utstrakt bruk som avansert skolefly i Storbritannia og flere av samveldelandene.
Oxford var en lav-vinget endekker med et halvveis selvbærende skrog av finerplater. Haleseksjonen av spanter kledd med duk. Opptrekkbart understell med fast halehjul.

Flyet i bruk

Stor etterspørsel resulterte i at 8 751 ble bygget. Foruten Airspeed ble flyene bygget hos de Havilland, Percival Aircraft Company og Standard Motors.  I tillegg til trening ble flyet brukt til ubåt-speding, som ambulansefly og kommunikasjonsfly.
Etter krigen  ble de 152 Oxford som var under bygging ferdigstilt som sivile trafikkfly under betegnelsen AS.65 Consul.

Flytypen i Norge

Luftforsvaret hadde i tidsrommet 1947-1953 i alt 22 Oxford som ble benyttet ved 333 skvadron, 334 skvadron. og 335 skvadron
Fire fly ble i tidsrommet 1951-1953 solgt til Widerøe som brukte flyene til kartlegningsfoto for Norges geografiske oppmåling (nå Statens kartverk). Tre av flyene ble registrert i Norges luftfartøyregister som LN–NPN. LN–NPP og LN–NPR. Det fjerde ble ikke registrert, men ble beholdt for reservedeler. Flyene ble tatt ut av tjeneste rundt 1960 og ble brukt på Fornebu som øvelsesobjekter for brann- og havaritjenesten.
Hammametbukten

Hammametbukten (tunisisk arabisk: خليج الحمامات) er en bred bukt i det nordøstre Tunisia. Den ligger sør for halvøyen Cap Bon. På motsatt side av Cap Bon-halvøya er Tunisbukten. Mot sør ligger Gabèsbukten.
Byen Hammamet ligger inntil buktens nordvestre side, og er en viktig ferieby. Buktens fine sandstrende og de mange hoteller sørger for en kontinuerlig strøm av tirister. De andre større byer ved Hammametbukten er Sousse, Monastir og Nabeul; noe mindre er Hergla og Chott Meriem.
Luis de Narváez

Liv

Narváez' fødselsdato og -år er ukjent, men han dukker for første gang opp i kildene som et medlem av husholdet til Francisco de los Cobos y Molina, en velkjent mesén som var statssekretær og comendador i kongdømmet Castilla under kong Karl V. Fram til kongens død i 1547 var Narváez ved hans hoff i Valladolid. Den store samlingen Los seys libros del delphín (Valladolid, 1538) ble utgitt i denne tiden.
I 1548 var Narváez ansatt som musiker ved det kongelige kapell, hvor han også gav koristene musikkundervisning. Blant hans kolleger der var den berømte komponisten av klaviaturmusikk, Antonio de Cabezón. Både Narváez og Cabezón var ansatt hos Felipe, den senere kong Filip II og ledsaget ham på mange reiser. Siste gang Narváez nevnes er fra en slik reise til Nederlandene vinteren 1549.
I sin levetid ble Narváez holdt svært høyt, spesielt for sitt vihuelaspill, og det ble sagt om ham at han kunne improvisere fire stemmer over andre fire prima vista. Sønnen Andrés ble også en dyktig vihuelist.

Verk

Det mest kjente av Narváez' bevarte musikk finnes i Los seys libros del delphín (Valladolid, 1538), en seksbinds samling vihuelamusikk. I innledningen dedisererer komponisten verket til sin mesén Francisco de los Cobos. Deretter følger en kort tekst om notasjonen, en lett endret versjon av italiensk lutt-tabulatur, deretter innholdsfortegnelse og et errata-ark.
De første to bindene inneholder fjorten polyfone fantasias inspirert av italienske forbilder.  De kjennetegnes av elegant og dyktig utført imiterende stil i to og tre stemmer. Iblant anvender Narváez korte motiver med samme fingersetning på gripbrettet, sannsynligvis var dette en teknikk han brukte under improvisasjon. Man kan finne påvirkning fra  Francesco Canova da Milanos verk, som Narváez samlet på. Det tredje bindet inneholder i sin helhet intabuleringer av andre komponisters verk: et utvalg fra messer av Josquin des Prez. Den mest kjente er Josquins kjente sang Mille Regretz, som Narváez i sin instrumentalversjon har gitt undertitelen «La canción del Emperador», noe som antyder at dette var Karl Vs favorittsang. Dessuten finner vi to sanger av Nicolas Gombert og Jean Richafort. Arrangementene er av høy kvalitet, men uten spesielt bemerkelsesverdige trekk.
Bind fire til seks har et blandet innhold. De viktigste stykkene er Narváez' seks  diferencias, de er av de tidligeste variasjonsverkene man kjenner til. Både kirkelige (bare i bind fire) og verdslige melodier ligger til grunn, og han tar i bruk i et vidt utvalg teknikker. Ved siden av variasjoner over melodier, er det også to stykker over ostinate harmonier: Guardame las vacas og Conde claros, begge i bind seks. Resten er villancicos, romanzas og en Baxa de contrapunto.
Narváez skrev sannsynligvis mye vokalmusikk, men bare to motetter er overlevert; alt annet er tapt.
Brukerbehov

Brukerbehov er et begrep innen de tverrfaglige feltene menneske–maskin-interaksjon, tjenestedesign og interaksjonsdesign. Begrepet springer ut i fra Donald Normans konsept om brukersentrert utvikling (User Centric Design). Det betyr i korte trekk at designere i stedet for å falle for fristelsen ved å starte å lage og designe produkter og tjenester, i stedet skal kartlegge brukere og deres behov, for å kunne gi brukerne en bedre brukeropplevelse. Interaction Design Foundation  fremhever at målet er å skape user flow. Det kan være flere måter å kartlegge brukerbehov på, for eksempel ved hjelp av webanalyse, eller å utføre brukerintervjuer der brukernes behov kartlegges.
Mius

Mius (russisk: Миус) er en elv i Øst-Europa som renner gjennom Ukraina og Russland. Den starter i Donetskhøydedraget i Donetsk oblast og fortsetter gjennom Luhansk oblast (begge i Ukraina) og så Rostov oblast i Russland og inn i den vel 30 kilometer lange Miuslimanen i Azovhavet, vest for Taganrog. Den er 258 kilometer lang og har et nedbørfelt på 6 680 km².
Under 2. verdenskrig anla tyskerne en tungt befestet forsvarslinje langs elven, kalt Miusfronten, og her var det voldsomme kamper under slaget ved Rostov i 1943.
Tregrense

Tregrense betegner grensen øverst mot høyfjellet eller ytterst mot kysten der enkeltvise trær naturlig kan vokse. Det er i hovedsak klimatiske forhold, særlig temperatur og vind, som bestemmer tregrensen. Den stiger med fjellmassivenes høyde og mot kontinentale strøk, og synker med høyere breddegrad og mot kysten.

Tregrense i Norge

I Norge ligger tregrensen høyest i Jotunheimen, for eksempel i Utladalen, på 1200 m over havet, mens den bare er et par hundre meter ut mot kysten på Vestlandet. I Nord-Norge er det mange steder ikke vekstgrunnlag for trær (tregrensen er 0 m).
Tregrense og skoggrense er noen av de skarpeste vegetasjonsgrenser i naturen.
30 år i tjeneste

30 år i tjeneste er et samlealbum med dansebandet Dænsebændet, utgitt den 17. februar 2012.
Elektriske skater

Systematikk

Det er 69 arter av elektriske skatene, fordelt på to familier. Narcinidae omfatter 11 slekter og lever hovedsakelig av smådyr og gir fra seg relativt svake støt når de forsvarer seg. Det er usikkert om de bruker elektrisitet til lamme bytte. Torpedinidae gir fra seg kraftige støt og jakter større bytte som de lammer eller dreper med strøm. Familien omfatter 3 slekter.
Ezhou kullkraftverk

(Hubei) Ezhou kullkraftverk er et kullkraftverk i provinsen Hubei, i det sentral-sørlige Kina. Det har en installert produksjonskapasitet på 1.800 MW. Operatør er Hubei Energy Group Co Ltd.
UEFA-cupen i fotball for kvinner 2008/09

UEFA Women's Cup 2008–09 var den åttende sesongen av Mesterligaen i fotball for kvinner, og den siste under navnet Women's Cup. Det offisielle navnet ble heretter UEFA Women's Champions League. 
Den startet med kvalifiseringsrunder den 4. september 2008, og ble avsluttet med en dobbeltfinale den 16. og 22. mai 2009. I finalen vant FCR 2001 Duisburg 6-0 borte og spilte 1-1 hjemme mot Zvezda 2005 Perm, og med et 7–1-seier sammenlagt, vant Duisburg sin første UEFA-Cup-tittel.
Fra Norge deltok Røa Idrettslag som vant Toppserien 2008. De ble slått ut i første runde.

Gruppe A1

Turnering i Šiauliai i Litauen.

Gruppe A2

Turnering i Niš i Serbia.

Gruppe A3

Turnering i Skiponjat i Republikken Makedonia.

Gruppe A4

Turnering i Drammen, Norge etter at Røa Kunstgress ikke ble godkjent. Georgias seriemester FC Iveria Khashuri trakk laget fra konkurransen.

Gruppe A5

Turnering i Šaľa i Slovakia.

Gruppe A6

Turnering i Osijek i Kroatia.

Gruppe A7

Turnering i Neulengbach i Østerrike.

Gruppe A8

Turnering i Wroclaw i Polen.

Gruppe A9

Turnering i Sarajevo i Bosnia-Hercegovina.

Gruppe B1

Turnering i Drammen, Norge etter at Røa Kunstgress ikke ble godkjent..

Gruppe B2

Turnering i Umeå i Sverige.

Gruppe B3

Turnering i Lyon i Frankrike.

Gruppe B4

Turnering i Kalusj i Ukraina.
Frøken Smillas fornemmelse for snø

Handling

Romanen fortelles i jeg-form, som den oppleves av hovedpersonen Smilla Jaspersen, mens hun undersøker, hvorfor gutten Esajas, som hun var god venn med, er død. Historien begynner i København, hvor gutten er falt i døden fra et snødekket tak. Smilla, som har en mor som er grønlandsk eskimo, kan via sporene i snøen og det personlige kjennskap til gutten se, at det er noe som er galt. Hennes undersøkelser fører henne på sporet av en sammensvergelse i København og videre på en reise med en isbryter til et fjernt hjørne av Grønland, den fiktive øyen Gela Alta.
NACAC-mesterskapet i motbakkeløp 2006

NACAC-mesterskapet i motbakkeløp 2006 (3rd NACAC Mountain Running Championship) ble arrangert 25. juni 2006, i Ajicic i Mexico. Arrangør var North American, Central American and Caribbean Athletic Association (NACAC), som er et av IAAFs seks kontinentalfobund.
Forsoningen

Boken

Da Forsoningen ble skrevet i 1960, var det 15 år siden krigen sluttet og fortsatt mange som ikke hadde tilgitt hverandre for de lidelsene de ble påført den gangen. Fred Uhlman var selv jøde og hadde som mangeårig motstander av nasjonalsosialistene flyktet fra Tyskland allerede i  1933, lenge før nazistregimet startet jødeforfølgelsene. Til tross for dette innså Uhlman at ikke alle tyskere støttet Hitler, men selv var ofre under hans styre. Dette poenget forsøker forfatteren å formidle gjennom boka, ikke minst til jøder, og dermed skape forsoning og tilgivelse. 
Romanen ble raskt glemt etter at den kom ut. Men da et engelsk forlag skulle gi ut boken igjen i 1976 med forord av Arthur Koestler, en jøde som opprinnelig kom fra Ungarn og hadde røtter i tysk kultur, ble romanen svært populær og oversatt til mange språk, også til norsk.
Forsoningen handler om de to vennene Hans Strauss og Konradin von Lohenburgs sterke vennskap i 1930-årenes Stuttgart. Den ene tilhører en jødisk familie som føler seg mer som tyskere enn jøder og ikke støtter sionismen. Den andre tilhører en gammel tysk adelsfamilie som kan spores mange hundre år tilbake. Vennskapet varer i et-to år før Hans må flykte til USA. Vennene glir fra hverandre da hver av deres familien gikk til hver sin side da nazistene kom til makten og fordi vennene selv ikke hadde tatt noen stilling. Etter mange års adskillelse opplever Hans Strauss vennskapets virkelige avslutning.
«Forsoningen» handler om forsoning og blir dermed først og fremst tolket som det der viktighet om å forsone seg med den andre parten som har gjort deg ondt er sentral. Romanen tar for seg også at hvordan kunne «dikternes og filosofenes land» plutselig kunne bli «dommernes og bødlenes land», men understreker også at alle tyskerne ikke var onde vesener.

I Norge

I Norge ble romanen første gang utgitt i 1977 på Cappelen forlag i Aase Gjerdrum Kagges oversettelse og er utgitt igjen i 1983 (Den norske bokklubben) og i 1993 (Aventura). Bokklubbutgaven fra 1983 er dessuten illustrert av Judith Allan. Ny utgivelse 2012 på Arneberg Forlag.
Minh Mạng

Liv og virke

Minh Mạng var en ivrig konfucist og negativ til buddhismen, Cao Dai men på denne tiden var det første og fremst kristendommen som begynte å vinne nye tilhengere. Han beordret tvangskonvertering og beordret brenning av kirker. I provinsen Gia Dinh i den søndre delen av landet styrte krigshelten og farens stattholder Le Van Duyet, og han motsatte seg forfølgelsen av kristne og kritiserte keiseren. Da han døde i 1832 økte forfølgelsen av de kristne, og hans sønn Le Van Duyet startet et opprør som mange kristne sluttet seg til. Opprøret fikk støtte fra Thailand, men Minh Mạng beseiret de thailandske soldatene og de hjemlige opprørerne. De som hadde deltatt i opprøret og i tillegg en rekke vestlige misjonærer ble drept, noe som førte til vanskeligere relasjoner til Europa.
Champariket, som under sin tilbakegang stadig ble mer influert av islam, gikk tilslutt under ved at keiser Minh Mạng erobret de siste områdene, noe som førte til to muslimske opprør i den sørlige delen av landet, men begge ble slått ned. 
I Kambodsja forsøkte Minh Mạng å «vietnamisere» befolkningen ved å tvinge på dem vietnamesisk kultur og språk, noe som også førte til et opprør mot de vietnamesiske styrkene som befant seg i landet. 
Minh Mạng døde i 1841 da han falt av hesten, og han ble etterfulgt av sin sønn Thiệu Trị.
Den tid på året

Handling

Hos Katrine og Mads og barna skal man i år igjen forsøke å samle hele familien til en tradidisjonsrik juleaften med andestek og rødkål. Alt er tilsynelatende som det skal være med hvit jul og pyntet gran, men under overflaten lurer mange års uuttalt sjalusi, mistro og misforståelser mellem søstre, ektemenn og fraskilte foreldre.
Prothysana

Utseende

Larvene er på ryggsiden kledt med tette, flate hår som gjør at de kan ligne på et rufsete teppe. De har vært spekulert i om disse hårene etterligner kokongene til parasittiske veps, slik at parasittene skal tro at larven alt er parasittert og gå forbi.

Utbredelse

Slekten er utbredt i Mellom- og Sør-Amerika.